**Mark Recchi** (s. 1. helmikuuta 1968 Kamloops, Brittiläinen Kolumbia, Kanada) on kanadalainen entinen jääkiekkoilija. Hänen pelipaikkansa oli oikea laitahyökkääjä. Recchi ylitti urallaan 1 500 pisteen rajan ja voitti Stanley Cupin kolmesti. Hän on myös voittanut maailmanmestaruuden. Recchi päätti pitkän uransa keväällä 2011 voitettuaan kolmannen Stanley Cup -mestaruutensa. Hän on yksi kymmenestä pelaajasta NHL:n historiassa, joka on voittanut Stanley Cupin kolmessa eri seurassa.

Ura
---

### Juniorivuodet

Recchi aloitti WHL-juniorisarjassa vuonna 1985 New Westminster Bruins -joukkueessa. Vuonna 1986 hän siirtyi edustamaan kotikaupunkinsa Kamloops Blazersia. Toisella Blazers-kaudellaan Recchi teki runkosarjassa 154 pistettä 62 ottelussa ja oli pudotuspelien tehokkain pelaaja 31 pisteellään. Hänet valittiinkin sarjan tähdistökentälliseen.

Recchi teki suuren vaikutuksen kotikaupunkinsa joukkueessa. Hänet valittiin vuosituhannen vaihteessa Kamloopsin 1900-luvun parhaaksi miesurheilijaksi. Tämän muistoksi paikallisen jäähallin edestä kulkeva tie nimettiin Mark Recchi Wayksi.

### Ammattilaisura

Pittsburgh Penguins varasi Recchin vuoden 1988 neljännellä kierroksella. Hänen varauksensa jäi vasta neljänteen kierrokseen, sillä NHL-joukkueiden kykyjenetsijät pitivät häntä liian pienenä NHL:ään, mutta Pittsburgh halusi Recchin joukkueeseen. Recchi aloitti NHL-uransa kaudella 1988–1989 Pittsburghissa. Ensimmäisellä kaudellaan hän kuitenkin pelasi pääsääntöisesti IHL-joukkue Muskegon Lumberjacksissa. IHL:ssa Recchi valittiin kauden päätteeksi sarjan kakkostähdistöön ja Muskegon voitti sarjan mestaruuden. Toisen ammattilaiskautensa Recchi aloitti farmissa todella tehokkaasti ja sai pian noston Pittsburghiin. Hänet laskettiin vielä tulokkaaksi ja oli 30 osumallaan lopulta tulokkaiden maalitilaston toinen.

Kausi 1990–1991 päättyi Pittsburghin ja Recchin osalta parhaalla mahdollisella tavalla, eli joukkue voitti Stanley Cupin. Recchi oli joukkueen avainpelaajia tehden 113 pistettä runkosarjassa ja 34 pudotuspeleissä. Hän pelasi myös kauden aikana uransa ensimmäisen tähdistöottelunsa. Kuitenkin kesken seuraavan kauden Recchi kaupattiin Philadelphia Flyersin yhdessä Brian Benningin ja ensimmäisen kierroksen varausvuoron kanssa. Vaihdossa Pittsburgh sai Rick Tocchetin, Kjell Samuelssonin, Ken Wreggetin ja kolmannen kierroksen varausvuoron.

Philadelphiassa Recchi pelasi kaksi täyttä kautta. Molempien aikana hän teki yli 100 pistettä. Tyngäksi jäänyt kausi 1994–1995 alkoi Recchilta ja Philadelphialta kuitenkin huonosti. Philadelphian toimitusjohtaja Bobby Clarke halusi herätellä joukkuettaan pelaajasiirroilla. Recchi kaupattiinkin Montreal Canadiensiin vaihdossa John LeClairiin, Eric Desjardinsiin ja Gilbert Dionneen. Montrealissa Recchi oli edelleen joukkueensa parhaimpia pistemiehiä ja avainpelaajia. Hänen pistemääränsä kuitenkin putosivat huippuvuosista. Kaudella 1996–1997 Recchi pelasi neljännen tähdistöpelinsä ja hänet valittiin tuossa ottelussa kentän arvokkaimmaksi pelaajaksi.

Kaudella 1998–1999 siirtorajan kynnyksellä Recchi myytiin takaisin Philadelphiaan, josta Montreal sai vastineeksi Dainius Zubrusin ja kaksi varausoikeutta. Seuraavalla kaudella Recchi oli Philadelphian paras pistemies ja hänet valittiin joukkueen tärkeimmäksi pelaajaksi. Tällä kertaa Recchi pelasi Philadelphiassa viisi täyttä kautta.

Kesällä 2004 Recchi teki sopimuksen Pittsburghin kanssa. Hänen paluuta Pittsburghin jouduttiin kuitenkin odottamaan vuoden, sillä kausi2004–2005 peruuntui työsulun takia. Kausi 2005–2006 oli Pittsburghille paha pettymys. Recchi kumosi myös sopimuksessaan olleen kauppaamisen estävän pykälän ja hänet treidattiin tuntia ennen siirtoajan umpeutumista Carolina Hurricanesiin vaihdossa Niklas Nordgreniin, Krystofer Kolanosiin ja yhteen varausoikeuteen. Siirto kannatti, sillä Carolina voitti myöhemmin keväällä seuran ensimmäisen Stanley Cupin. Voitto oli Recchin uran toinen.

Kesällä 2006 Recchistä tuli taas vapaa pelaaja, sillä Carolina ei käyttänyt Recchin sopimuksessa ollutta optiovuotta. Recchi teki jo toisen paluunsa Penguinsiin. Tammikuussa 2007 Recchi teki uransa 500:nnen maalinsa NHL:n runkosarjassa Dallas Starsia vastaan.

Kaudella 2007–2008 Recchi putosi Pittsburghin kokoonpanosta ja joutui istumaan monta peliä katsomossa. Lopulta joulukuun alussa Recchi laitettiin waiver-listalle, josta mikä tahansa joukkue voisi ottaa hänet vapaasti. Koska mikään joukkue ei ollut tuossa vaiheessa Recchistä kiinnostunut, hänet lähetettiin AHL-joukkue Wilkes-Barre/Scranton Penguinsiin. Siellä hän ei kuitenkaan pelannut yhtään ottelua, koska Pittsburgh nosti seuraavana päivänä Recchin takaisin kokoonpanoonsa ja hän joutui uudestaan waiver-listalle. 8. joulukuuta 2007 Atlanta Thrashers otti Recchin itselleen. Recchi pelasi ensimmäisen ottelunsa Thrashersin kokoonpanossa 12. marraskuuta 2007 Boston Bruinsia vastaan ja teki avausottelussaan kaksi maalia.

Recchi teki kesällä 2008 vuoden sopimuksen Tampa Bay Lightningin kanssa. Recchi pelasi hyvin Tampassa tehden 45 pistettä, mutta hänet kaupattiin maaliskuussa 2009 viidennen kerran urallaan siirtoajan viimeisenä päivänä. Recchi siirtyi Boston Bruinsiin toisen kierroksen varausoikeuden kanssa. Tampa Bay sai kaupassa Matt Lashoffin ja Mārtiņš Karsumsin.

Recchi voitti uransa kolmannen Stanley Cupin Boston Bruinsissa kauden 2010–2011 päätteeksi. Recchi päätti lopettaa pelaajauransa kyseiseen kauteen.

### Kansainväliset pelit

Recchi edusti ensimmäisen kerran Kanadaa arvoturnauksessa nuorten maailmanmestaruuskilpailuissa vuonna 1988 

Ensimmäisen aikuisten arvoturnauksensa Recchi pelasi maailmanmestaruuskisoissa 1990. Tämän jälkeen Recchi on ollut Kanadan joukkueessa myös maailmanmestaruukisoissa vuosina 1993 ja 1997. Vuonna 1997 Kanada voitti maailmanmestaruuden. Olympialaisissa Recchi pelasi Naganossa vuonna 1998.

Yksityiselämä
-------------

Recchi on sukutaustaltaan kanadanitalialainen. Hän on osaomistajana Kamloops Blazersissä. Vuonna 2013 Dallas Stars palkkasi Recchin neuvonantajaksi. Heinäkuussa 2014 Pittsburgh Penguins palkkasi Recchin pelaajien kehitysvalmentajaksi. Syyskuussa 2020 New Jersey Devils palkkasi Recchin apuvalmentajaksi.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1984–85 | New Westminster Bruins | WHL | 4 | 0 | 1 | 1 | 0 | – | – | – | – | – | Ykköstähdistö |
| 1985–86 | New Westminster Bruins | WHL | 72 | 21 | 40 | 61 | 55 | – | – | – | – | – |
| 1986–87 | Kamloops Blazers | WHL | 40 | 26 | 50 | 76 | 63 | 13 | 3 | 16 | 19 | 17 |
| 1987–88 | Kamloops Blazers | WHL | 62 | 61 | 93 | 154 | 75 | 17 | 10 | 21 | 31 | 18 |  |  |  |  |  |  | JMM | 7 | 0 | 5 | 5 | 4 |
| 1988–89 | Muskegon Lumberjacks |  IHL | 63 | 50 | 49 | 99 | 86 | 14 | 7 | 14 | 21 | 28 | Kakkostähdistö |
| 1988–89 | Pittsburgh Penguins | NHL | 15 | 1 | 1 | 2 | 0 | – | – | – | – | – |
| 1989–90 | Muskegon Lumberjacks | IHL | 4 | 7 | 4 | 11 | 2 | – | – | – | – | – |  |  |  |  |  |  | MM | 5 | 0 | 2 | 2 | 2 |
| 1989–90 | Pittsburgh Penguins | NHL | 74 | 30 | 37 | 67 | 44 | – | – | – | – | – |
| 1990–91 | Pittsburgh Penguins | NHL | 78 | 40 | 73 | 113 | 48 | 24 | 10 | 24 | 34 | 33 | Stanley Cup |
| 1991–92 | Pittsburgh Penguins | NHL | 58 | 33 | 37 | 70 | 78 | – | – | – | – | – |
| 1991–92 | Philadelphia Flyers | NHL | 22 | 10 | 17 | 27 | 18 | – | – | – | – | – | Kakkostähdistö |
| 1992–93 | Philadelphia Flyers | NHL | 84 | 53 | 70 | 123 | 95 | – | – | – | – | – |  |  |  |  |  |  | MM | 8 | 2 | 5 | 7 | 2 |
| 1993–94 | Philadelphia Flyers | NHL | 84 | 40 | 67 | 107 | 46 | – | – | – | – | – |
| 1994–95 | Philadelphia Flyers | NHL | 10 | 2 | 3 | 5 | 12 | – | – | – | – | – |
| 1994–95 | Montreal Canadiens | NHL | 39 | 14 | 29 | 43 | 16 | – | – | – | – | – |
| 1995–96 | Montreal Canadiens | NHL | 82 | 28 | 50 | 78 | 69 | 6 | 3 | 3 | 6 | 0 |
| 1996–97 | Montreal Canadiens | NHL | 82 | 34 | 46 | 80 | 58 | 5 | 4 | 2 | 6 | 2 |  |  |  |  |  |  | MM | 9 | 3 | 3 | 6 | 0 |
| 1997–98 | Montreal Canadiens | NHL | 82 | 32 | 42 | 74 | 51 | 10 | 4 | 8 | 12 | 6 |  |  |  |  |  |  | OK | 5 | 0 | 2 | 2 | 0 |
| 1998–99 | Montreal Canadiens | NHL | 61 | 12 | 35 | 47 | 28 | – | – | – | – | – |
| 1998–99 | Philadelphia Flyers | NHL | 10 | 4 | 2 | 6 | 6 | 6 | 0 | 1 | 1 | 2 |
| 1999–00 | Philadelphia Flyers | NHL | 82 | 28 | 63 | 91 | 50 | 18 | 6 | 12 | 18 | 6 |
| 2000–01 | Philadelphia Flyers | NHL | 69 | 27 | 50 | 77 | 33 | 6 | 2 | 2 | 4 | 2 |
| 2001–02 | Philadelphia Flyers | NHL | 80 | 22 | 42 | 64 | 46 | 4 | 0 | 0 | 0 | 2 |
| 2002–03 | Philadelphia Flyers | NHL | 79 | 20 | 32 | 52 | 35 | 13 | 7 | 3 | 10 | 2 |
| 2003–04 | Philadelphia Flyers | NHL | 82 | 26 | 49 | 75 | 47 | 18 | 4 | 2 | 6 | 4 |
| 2004–05 | työsulku/ei pelannut |
| 2005–06 | Pittsburgh Penguins | NHL | 63 | 24 | 33 | 57 | 56 | – | – | – | – | – |
| 2005–06 | Carolina Hurricanes | NHL | 20 | 4 | 3 | 7 | 12 | 25 | 7 | 9 | 16 | 18 | Stanley Cup |
| 2006–07 | Pittsburgh Penguins | NHL | 82 | 24 | 44 | 68 | 62 | 5 | 0 | 4 | 4 | 0 |
| 2007–08 | Pittsburgh Penguins | NHL | 19 | 2 | 6 | 8 | 12 | – | – | – | – | – |
| 2007–08 | Atlanta Thrashers | NHL | 53 | 12 | 28 | 40 | 20 | – | – | – | – | – |
| 2008–09 | Tampa Bay Lightning | NHL | 62 | 13 | 32 | 45 | 20 | – | – | – | – | – |
| 2008–09 | Boston Bruins | NHL | 18 | 10 | 6 | 16 | 2 | 11 | 3 | 3 | 6 | 2 |
| 2009–10 | Boston Bruins | NHL | 81 | 18 | 25 | 43 | 34 | 13 | 6 | 4 | 10 | 6 |
| 2010–11 | Boston Bruins | NHL | 81 | 14 | 34 | 48 | 35 | 25 | 5 | 9 | 14 | 8 | Stanley Cup |
|
| NHL yhteensä | 1652 | 577 | 956 | 1533 | 1033 | 189 | 61 | 86 | 147 | 93 |

Katso myös
----------

* Luettelo 1 000 tehopistettä saavuttaneista NHL-pelaajista
* Luettelo 500 NHL-maalia tehneistä pelaajista

Lähteet
-------

* Mark Recchi Legends of Hockey -sivustolla (englanniksi)

### Viitteet

1. ↑  Recchin 1500. tehopiste siivitti Bostonin voittoon  25.11.2010. Yle Urheilu. Viitattu 20.1.2011.
2. 1 2 3 4 5 6 7 8 9  Legends of Hockey
3. 1 2  Mark Recchi *jatkoaika.fi*. Jatkoaika. Viitattu 10.12.2007.
4. ↑  Mark Recchi *tsn.ca*. Viitattu 10.12.2007. (englanniksi)
5. ↑  Associated Press: Recchi waives no-trade clause, traded to Hurricanes *ESPN.com*.  9.11.2006. ESPN Internet Ventures. Viitattu 10.12.2007. (englanniksi)
6. ↑  Associated Press: Recchi returns to Pens after brief stint with Canes *ESPN.com*.  25.7.2006. ESPN Internet Ventures. Viitattu 10.12.2007. (englanniksi)
7. ↑  Associated Press: Penguins waive 39-year-old veteran RW Recchi *ESPN.com*.  4.12.2007. ESPN Internet Ventures. Viitattu 10.12.2007. (englanniksi)
8. ↑  Thrashers get Recchi off re-entry waivers *tsn.ca*.  8.12.2007. Viitattu 10.12.2007. (englanniksi)
9. ↑  Associated Press: Bruins get Recchi from Tampa  4.3.2009. The Sports Network. Viitattu 4.3.2009. (englanniksi)[vanhentunut linkki]
10. ↑  Ratkaiseva finaalimatsi jäi konkarin NHL-uran viimeiseksi Ilta-Sanomat. Viitattu 4.11.2015. [vanhentunut linkki]
11. ↑  Mike Halford: Lamoriello, Recchi inducted into Italian American Sports Hall of Fame *ProHockeyTalk | NBC Sports*.  21.11.2012. Viitattu 1.1.2022. (englanniksi)
12. ↑  Meet the Kamloops Blazers' Owners Kamloops Blazers. Viitattu 4.11.2015. (englanniksi)
13. ↑  Mark Recchi – Elämä pelaajauran jälkeen jatkoaika.com. Viitattu 4.11.2015.
14. ↑  Penguins Name Mark Recchi Player Development Coach Pittsburgh Penguins. Viitattu 4.11.2015. (englanniksi)
15. ↑

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Mark Recchi**.
* Mark Recchi jatkoaika.com-sivustolla
* Mark Recchi The Internet Hockey Databasessa (englanniksi)